[pic] | EUROOPA ÜHENDUSTE KOMISJON |

Brüssel 10.11.2006

KOM(2006) 682 lõplik

2004/0150 (COD)

KOMISJONI ARVAMUS EÜ asutamislepingu artikli 251 lõike 2 kolmanda taande punkti c alusel Euroopa Parlamendi muudatuste kohta nõukogu ühises seisukohas, mis käsitleb

ettepanekut otsuse kohta, millega kehtestatakse programm "Kultuur 2007" (2007–2013) (KOM(2004) 469 (lõplik))

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2004/0150 (COD)

KOMISJONI ARVAMUS EÜ asutamislepingu artikli 251 lõike 2 kolmanda taande punkti c alusel Euroopa Parlamendi muudatuste kohta nõukogu ühises seisukohas, mis käsitleb

ettepanekut otsuse kohta, millega kehtestatakse programm "Kultuur 2007" (2007–2013) (KOM(2004) 469 (lõplik))

1. Sissejuhatus

Vastavalt EÜ asutamislepingu artikli 251 lõike 2 kolmanda taande punktile c annab komisjon arvamuse Euroopa Parlamendis teisel lugemisel tehtud muudatusettepanekute kohta. Allpool on esitatud komisjoni seisukoht Euroopa Parlamendis vastuvõetud muudatuste suhtes.

2. Taustteave

Ettepaneku Euroopa Parlamendile ja nõukogule edastamise kuupäev:(dokument KOM(2004) 469 (lõplik) – 2004/0150 (COD)): | 15. juuli 2004 |

Regioonide Komitee arvamuse kuupäev: | 23. veebruar 2005 |

Euroopa Parlamendi arvamuse kuupäev, esimene lugemine: | 25. oktoober 2005 |

Nõukogu poliitilise kokkuleppe kuupäev: | 18. mai 2006 |

Ühise seisukoha vastuvõtmise kuupäev: | 18. juuli 2006 |

Arvamuse kuupäev, teine lugemine: | 18. juuli 2006 |

3. Komisjoni ettepaneku eesmärk

Komisjoni ettepaneku eesmärk on käivitada programm, millega loomeinimeste, kultuuri alal tegutsejate ning kultuuriasutuste vahelise kultuurialase koostöö arendamise kaudu antakse panus Euroopa ühiste kultuuriväärtuste arengusse. Selle programmi raames kavatsetakse edendada mitmepoolset koostööd Euroopas ning aidata kaasa euroopa identiteedi kujunemisele alustasandil, kodanikevahelises suhtluses.

Kavandatud programm on eelmistest kultuurikoostöö tugevdamise programmidest ulatuslikum ja koondab ühenduse tegevuse kolmele peamisele sihile, mis annaksid Euroopale suurt lisaväärtust: kultuurisektori töötajate rahvusvaheline liikuvus, kunstiteoste ning kunsti- ja kultuuritoodete rahvusvaheline ringlus ja kultuuridevaheline dialoog.

Programm koosneb kolmest tegevussuunast: i) otsene toetus kultuurikoostöö projektidele, ii) toetus Euroopa kultuurikoostöö organisatsioonidele ja iii) toetus analüüsitegevusele ning teabe kogumisele ja levitamisele kultuurikoostöö valdkonnas.

4. KOMISJONI ARVAMUS EUROOPA PARLAMENDIS VASTUVÕETUD MUUDATUSTE KOHTA

Komisjon nõustub kolme Euroopa Parlamendis vastuvõetud muudatustega. Need muudatused on kavandatud Euroopa Parlamendi ja nõukogu pakettlahendusena teiseks lugemiseks. Nad on kooskõlas komisjoni esialgse ettepaneku eesmärkidega.

Esimeses muudatuses rõhutatakse juba esialgses ettepanekus väljendatud vajadust minna kaugemale üksikprojektide kaupa lähenemisest ja toetada Euroopa tasandil tegutsevaid kultuuriorganisatsioone nende töös.

Teise muudatusega piiratakse komiteemenetluse kasutust vaid programmi ühe tegevusvaldkonnaga (tegevussuund 1.1, mitmeaastased projektid) ning võrreldes ühise seisukoha sõnastusega on see tunduvalt lähemal komisjoni esialgsele ettepanekule. Komiteemenetlust ei rakendata lühiajaliste projektide suhtes (tegevussuund 1.2, koostöömeetmed) ega kultuuriorganisatsioonide suhtes (tegevussuund 2), et tegelikku lisaväärtust saamata mitte pikendada programmi elluviimisega seotud sisemist otsustamismenetlust.

Kolmanda muudatusega lühendatakse otsuse avaldamise ja selle jõustumise vahelist aega 20 päevalt ühele päevale ja see kiirendab programmi elluviimist.

5. Kokkuvõte

EÜ asutamislepingu artikli 250 lõike 2 alusel muudab komisjon oma ettepanekut nagu eespool kirjeldatud.

6. Komisjoni deklaratsioon

Ühise seisukoha vastuvõtmise puhul esitas komisjon ühepoolse deklaratsiooni (vt lisa).

LISA

Komisjoni deklaratsioon eelarveliste vahendite kohta

Komisjon soovib seadusandja tähelepanu juhtida vajadusele väljendada programmi "Kultuur" kehtestamise (2007–2013) alusaktis märgitud rahaliste vahendite summa hiljemalt lõpliku Euroopa Liidu teatajas avaldamise ajaks kehtivates hindades. See on kooskõlas tavapärase eelarvemenetlusega ning võimaldab täie selgusega tagada seadusandja otsusest kinnipidamise. Kõnealuse programmi jaoks vajalik summa kehtivates hindades on 400 miljonit eurot.